Oznámenie Komisie Rade a Európskemu parlamentu o príprave euro-stredomorskej konferencie ministrov zahraničných vecí v Lisabone (5. – 6. november 2007) - Euro-stredomorské partnerstvo: rozvoj regionálnej spolupráce pre podporu mieru, pokroku a medzikultúrneho dialógu [SEK(2007) 1309] /* KOM/2007/0598 v konečnom znení */





[pic] | KOMISIA EURÓPSKYCH SPOLOČENSTIEV | V Bruseli 17.10.2007 KOM(2007) 598 v konečnom znení OZNÁMENIE KOMISIE RADE A EURÓPSKEMU PARLAMENTU o príprave euro-stredomorskej konferencie ministrov zahraničných vecí v Lisabone (5. – 6. november 2007) Euro-stredomorské partnerstvo: rozvoj regionálnej spolupráce pre podporu mieru, pokroku a medzikultúrneho dialógu [SEK(2007) 1309] OZNÁMENIE KOMISIE RADE A EURÓPSKEMU PARLAMENTU o príprave euro-stredomorskej konferencie ministrov zahraničných vecí v Lisabone(5. – 6. november 2007)Euro-stredomorské partnerstvo: rozvoj regionálnej spolupráce pre podporu mieru, pokroku a medzikultúrneho dialógu 1. Napriek trvajúcemu konfliktu na Blízkom východe sa euro-stredomorské partnerstvo neustále vyvíjalo a dosiahlo značné úspechy od roku 1995. Takmer po dvanástich rokoch sa barcelonský proces vyvinul do úplného a obsiahleho regionálneho partnerstva. Spoločné inštitúcie a siete ako napr. Nadácia Anny Lindhovej pre dialóg medzi kultúrami, Euro-stredozemské parlamentné zhromaždenie, FEMISE (sieť hospodárskych výskumných centier) a EuroMesco (sieť inštitútov zahraničnej politiky) tvoria významný základ pre partnerstvo 37 partnerských krajín s viac ako 700 mil. obyvateľmi. Avšak v politickom dialógu a dialógu o bezpečnosti regionálne konflikty naďalej bránia komplexnému pokroku mnohostrannej spolupráce. 2. Euro-stredomorská zóna voľného obchodu bude po jej vytvorení jednou z najväčších zón voľného obchodu na svete. Euro-stredomorské partnerstvo je kľúčovou črtou vonkajších vzťahov Európskej únie so susednými krajinami. Všetci stredomorskí partneri považujú barcelonský proces za základný kameň spoločných vzťahov s EÚ. (Príloha II rekapituluje niektoré významnejšie výsledky od začiatku barcelonského procesu). 3. V novembri 2005 barcelonský samit znovu potvrdil ciele barcelonskej deklarácie z roku 1995 a prijal päťročný pracovný program a kódex pravidiel pre boj proti terorizmu. V novembri 2006 na euro-stredomorskej konferencii ministrov zahraničných vecí v Tampere sa euro-stredomorskí partneri dohodli na dokumente spoločných záverov a prijali pracovný program na rok 2007. Tieto dokumenty boli založené hlavne na návrhoch predložených v oznámení Komisie vydanom dňa 25. októbra 2006. Cieľom tohto oznámenia je príprava stretnutia na úrovni ministrov počas portugalského predsedníctva, prehodnotenie pokroku v implementácii pracovného programu, ktorý bol dohodnutý v Tampere a predloženie návrhov na rok 2008. 4. Komisia víta nedávnu iniciatívu posilnenia vzťahov s našimi stredomorskými partnermi. Návrhy týkajúce sa vytvorenia Stredomorskej únie majú potenciál mobilizovať obnovenú politickú vôľu v Európe a na juhu Stredozemia pre silnejšie partnerstvo medzi Európou a južným Stredozemím. Budúca euro-stredomorská konferencia ministrov zahraničných vecí bude vynikajúcou príležitosťou pre diskusie o tom, ako túto iniciatívu vyjadriť a pracovať v súčinnosti s euro-stredomorským partnerstvom a európskou susedskou politikou. Pre Komisiu je podstatné, že Európska únia a európske inštitúcie sa plne zúčastňujú na týchto spoločných snahách. 5. Rok 2007 bol aktívnym rokom v euro-stredomorskom partnerstve. Práca vykonaná v troch kapitolách spolupráce (politický dialóg, hospodárska spolupráca a kultúrny a ľudský aspekt) je pozoruhodná. Počas stretnutia na úrovni ministrov v Tampere sa partneri dohodli na 21 konkrétnych iniciatívach (pozri prílohu III), z ktorých väčšina už bola implementovaná alebo sa uskutoční pred koncom roka 2007. Od prijatia záverov v Tampere dvojstranný politický dialóg vedený v rámci európskej susedskej politiky naďalej prispieval k podpore pokroku regionálnej spolupráce v mnohých oblastiach. Príloha I rekapituluje činnosti partnerstva od poslednej euro-stredomorskej konferencie ministrov zahraničných vecí v Tampere a prácu vykonanú v hlavných oblastiach euro-stredomorskej spolupráce. NÁVRHY A CIELE NA ROK 2008 6. Rok 2008 bude dôležitým rokom pre implementáciu priorít stanovených na barcelonskom samite. Očakáva sa podstatný pokrok v implementácii viacerých iniciatív prijatých v predchádzajúcich rokoch, zvlášť v implementácii iniciatívy pre zníženie znečistenia životného prostredia v stredomorskej oblasti „Horizont 2020“, ako aj ďalších opatrení v rámci programu týkajúceho sa úlohy žien v spoločnosti, ktorý bol prijatý na stretnutí na úrovni ministrov. Aj v roku 2008 euro-stredomorskí partneri zahája päť hlavných iniciatív s cieľom posilniť partnerstvo a rozšíriť ho na iné oblasti. Tieto iniciatívy sú: 7. uskutočniť euro-stredomorské stretnutie na úrovni ministrov venované kultúre; 8. uskutočniť prvé euro-stredomorské stretnutie na úrovni ministrov venované zamestnanosti a sociálnym veciam; 9. prvé euro-stredomorské stretnutie na úrovni ministrov venované cestovnému ruchu; 10. prvé euro-stredomorské stretnutie na úrovni ministrov venované zdraviu; 11. zahájenie partnerstva medzi Komisiou a správnymi orgánmi krajín Stredozemia s cieľom podporovať dočasné vyslanie a výmenu úradníkov a účastníkov vzdelávania. 12. Okrem týchto iniciatív bude partnerstvo pokračovať v práci v ďalších príslušných oblastiach ako napr.: 13. informačná spoločnosť, s uskutočnením druhej konferencie Euromed na úrovni ministrov v tejto oblasti, 14. uskutočnenie výročnej konferencie FEMIP, 15. štvrtá euro-stredomorská konferencia na úrovni ministrov ECOFIN, 16. stretnutia ministrov obchodu, a 17. konferencia o priemyselnej spolupráci. 18. Koncom roka 2008 sa uskutoční stretnutie ministrov zahraničných vecí. Nové iniciatívy Podpora Nadácie Anny Lindhovej a medzikultúrneho dialógu 19. Euro-stredomorské stretnutie ministrov venované kultúre a kultúrnemu dialógu v roku 2008 bude dôležitou udalosťou, ktorá by mala umožniť partnerom stanovenie politických usmernení pre budúce aktivity Nadácie. Komisia navrhuje toto stretnutie zvlášť zviditeľniť prostredníctvom podujatí v euro-stredomorských partnerských krajinách s cieľom podporiť medzikultúrny dialóg a rôznorodosť a s cieľom rozšíriť profil Nadácie Anny Lindhovej tak, aby vytvárala most medzi euro-stredomorskými kultúrami, náboženskými vyznaniami a vierami. Euro-stredomorské stretnutie ministrov venované kultúrnemu dialógu bude v súlade s cieľmi rozhodnutia Európskeho parlamentu a Európskej rady o vyhlásení roku 2008 za Európsky rok medzikultúrneho dialógu (rozhodnutie z 18. decembra 2008). V súčinnosti s uvedeným Komisia navrhuje, aby ministri v Lisabone vyhlásili rok 2008 za Euro-stredomorský rok medzikultúrneho dialógu. 20. Nadácia Anny Lindhovej pre dialóg medzi kultúrami bola oficiálne otvorená v apríli 2005 v Alexandrii. Po začiatočnom období práce, v ktorom sa Nadácia predstavila ako spoločná euro-stredomorská inštitúcia venovaná kultúrnemu dialógu, partneri upevnia pozíciu inštitúcie tým, že schvália nové stanovy a vymenujú nové vedenie, ktoré bude plniť funkciu od apríla 2008. 21. Audiovízia, kino ako aj podpora kultúrneho dedičstva sú vynikajúcimi prostriedkami medzikultúrneho dialógu medzi stredomorskými krajinami a Európou. Na základe výsledkov audiovizuálnych programov Euromed a s pomocou európskych a stredomorských odborníkov bude na euro-stredomorskom stretnutí ministrov o kultúre v roku 2008 navrhnutá nová stratégia podpory stredomorského audiovizuálneho odvetvia. Okrem toho bude zahájený nový program dedičstva, ktorého cieľom bude priblíženie kultúrneho dedičstva miestnemu obyvateľstvu, ako aj prístup k poznatkom o kultúrnom dedičstve. Nové partnerstvo v oblasti cestovného ruchu 22. Cestovný ruch je jedným z hlavných hospodárskych odvetví v Stredozemí. V roku 2005 bolo v stredomorských partnerských krajinách zaevidovaných viac ako 50 mil. príchodov turistov a vo väčšine krajín tvorili príchody z členských štátov EÚ 50 % až 80 %. EÚ a stredomorskí partneri sa dohodli na uskutočnení stretnutia ministrov v Maroku ako odpoveď na iniciatívu Maroka, Portugalska a Slovinska. Komisia plne podporuje túto iniciatívu. Rozvíjanie systematickejšieho prístupu k spolupráci v oblasti zamestnanosti 23. Vytváranie pracovných miest a modernizácia trhov práce patria k najnaliehavejším výzvam pre euro-stredomorské partnerské krajiny. Napriek značným národným rozdielom sa všetci partneri musia prispôsobiť globalizácii a rýchlo sa meniacemu hospodárskemu prostrediu. Stretnutie ministrov zahraničných vecí Euromed v Tampere „privítalo návrh uskutočniť v roku 2007 workshop Euromed o politike zamestnanosti a o praktických opatreniach, ktorých cieľom je zlepšiť zamestnateľnosť uchádzačov o zamestnanie a vytvorenie dôstojných pracovných príležitostí“. Tento workshop „pripraví pôdu pre konferenciu Euromed na úrovni ministrov venovanú zamestnanosti, ktorá sa uskutoční v roku 2008“ a zhromaždí vládnych predstaviteľov, sociálnych partnerov a medzinárodné organizácie. 24. Prípravný workshop pre konferenciu Euromed na úrovni ministrov venovanú zamestnanosti by mal prispieť k: (a) lepšiemu porozumeniu výziev, ktorým čelia trhy práce a politiky zamestnanosti v súvislosti s globalizáciou a demografickými zmenami, a (b) využitiu príležitostí, ktoré ponúka výmena skúseností a osvedčených postupov medzi 37 partnermi. Konferencia na úrovni ministrov venovaná zamestnanosti, ktorá sa bude konať v druhom polroku 2008, by mala predstaviť konkrétne iniciatívy a návrhy s cieľom podporovať vytváranie pracovných miest, modernizáciu trhov práce a dôstojnú prácu. Aspekt politík zamestnanosti týkajúci sa rodovej príslušnosti by mal byť horizontálnou tematickou prioritou na konferencii ministrov a jej prípravnom workshope. Cieľom by bolo rozvíjanie sociálneho rozmeru euro-stredomorského partnerstva pomocou systematickejšieho prístupu k spolupráci v súlade s cieľmi barcelonského samitu. Sociálni partneri v euro-stredomorskom regióne by sa mali zúčastniť na príprave konferencie, podľa možností účasťou na seminári o hospodárskej zamestnanosti a hospodárskych zmenách na jar 2008. Na ceste k lepšej spolupráci venovanej otázkam zdravia 25. Jedným zo záverov konferencie Euromed na úrovni ministrov zahraničných vecí v Tampere bol návrh príslušným orgánom zorganizovať v roku 2007 workshop Euromed o sledovaní a kontrole nákazlivých chorôb. Tento workshop vyústi do stretnutia vedúcich úradníkov, ktoré bude ďalším prípravným krokom pred konferenciou Euromed na úrovni ministrov venovanej zdraviu. Posilnenie opatrení na budovanie partnerstva 26. Partneri Euromed, v dokumente zameranom na skvalitnenie pracovných metód v rámci partnerstva Euromed, zvažujú možnosť pozvania dočasne vyslaných úradníkov stredomorských partnerov, aby podporili prácu sekretariátu Rady. Európska komisia má dlhoročné skúsenosti s výmenou úradníkov s členskými štátmi EÚ a s inými inštitúciami. Národní dočasne vyslaní úradníci z členských štátov EÚ pozitívne prispeli k odborným znalostiam Komisie v oblasti ľudských zdrojov. Ako doplňujúce opatrenie budovania partnerstva Komisia ponúka založenie partnerstva medzi Komisiou a správnymi orgánmi stredomorských partnerských krajín pre výmenu odborných skúseností. Ponuka Komisie by zahŕňala dočasné vyslanie a výmenu úradníkov a účastníkov vzdelávania. POKRAčOVANIE A UPEVňOVANIE EXISTUJÚCICH PRACOVNÝCH OBLASTÍ Dialóg o politike a bezpečnosti 27. Komisia silne podporuje politický dialóg na euro-stredomorskej regionálnej úrovni. Euro-stredomorské partnerstvo predstavuje jediné fórum, ktoré poskytuje priestor všetkým stredomorským partnerom na výmenu názorov a účasť v konštruktívnom dialógu napriek trvajúcemu konfliktu na Blízkom východe a v iných častiach regiónu. Politicky dialóg sa stal pravidelným bodom programu stretnutí vedúcich úradníkov Euromed. Komisia víta návrh v súvislosti so skvalitnením pracovných postupov, ktorý spočíva v tom, že kedykoľvek, keď to bude nevyhnutné, vedúci úradníci budú plniť úlohu mechanizmu rýchlej reakcie a budú navrhovať ad hoc konferencie ministrov zahraničných vecí ako reakciu na vývoj v regióne. Rada sa rozhodla ponúknuť stredomorským partnerom (ENP) možnosť pripojiť sa, po jednotlivom posúdení, k vyhláseniam EÚ a jej pozíciám v otázkach SZBP. 28. Komisia je presvedčená, že Euro-stredozemské parlamentné zhromaždenie (EMPA) je základom partnerstva. EMPA poskytuje priestor politickým predstaviteľom prediskutovať svoje názory o situácii v regióne, vývoji barcelonského procesu a o vyhliadkach európskej susedskej politiky v súvislosti so stredomorskými partnermi. Komisia plne podporí Grécko počas jeho predsedníctva EMPA s cieľom úspešného zhromaždenia v roku 2008. Komisia tiež podporí prácu výborov EMPA pri príprave parlamentného zhromaždenia Euromed v roku 2008. 29. Komisia je presvedčená, že v užitočných diskusiách na tému volieb na stretnutiach Euromed vedúcich úradníkov v roku 2007 je možné pokračovať na úrovni odborníkov. Uskutočnenie seminára na odbornej úrovni by malo umožniť účastníkom výmenu názorov o technických otázkach s cieľom zvážiť spoluprácu v tejto oblasti medzi partnermi, ktorí by mali záujem. Kódex správania pre boj proti terorizmu 30. Komisia je presvedčená, že ďalšie prehĺbenie praktických krokov na dosiahnutie implementácie spoločne schváleného Kódexu správania pre boj proti terorizmu má kľúčový význam. Preto navrhuje sústrediť úsilie v roku 2008 na technické otázky, ako napr. posilnenie medzinárodnej spolupráce v trestných veciach a zlepšenie bezpečnostných opatrení v námornej doprave vrátane nákladných prepravných jednotiek. Komisia navrhuje uskutočniť regionálny workshop Euromed venovaný každej z týchto tém, na ktorom sa zúčastnia príslušné medzinárodné orgány, agentúry a odborníci. Na ceste k euro-stredomorskému systému civilnej ochrany 31. Rastúca zraniteľnosť v súvislosti s prírodnými katastrofami a katastrofami spôsobenými ľudským faktorom v mnohých častiach stredomorskej oblasti potvrdzuje potrebu lepších opatrení v oblasti ochrany a bezpečnosti, ktoré musia existovať v prospech jej obyvateľov. V predchádzajúcich rokoch Komisia financovala pilotný projekt Euromed (1998 – 2003) a program Euromed Bridge pre vytvorenie systému zameraného na znižovanie výskytu, predchádzanie a riadenie prírodných katastrof a katastrof spôsobených ľudským faktorom (2005 – 2008) s cieľom posilniť a vybudovať kapacitu agentúr civilnej ochrany v euro-stredomorských partnerských krajinách. Komisia bude pokračovať v podpore vysoko relevantnej iniciatívy novou fázou (2008 – 2010, Euromed program pre vytvorenie systému zameraného na znižovanie výskytu, predchádzanie a riadenie prírodných katastrof a katastrof spôsobených ľudským faktorom), ktorá by mala čerpať zo zlepšeného strategického prístupu a z odporúčaní predložených v polročnom hodnotení programu Bridge. Súčasné aktivity v oblasti obchodu so službami a poľnohospodárskymi produktmi 32. Väčšina rokovacích partnerov prejavila záujem a angažovanosť pokiaľ ide o rokovania o službách a práve usadiť sa. Po stretnutí ministrov obchodu dňa 22. októbra v Lisabone, na ktorom by mali byť ukončené rozhovory na regionálnej úrovni, Komisia začne dvojstranné rokovania s viacerými stredomorskými partnermi, ktorí prejavili záujem. Tieto rokovania o dvojstranných službách a investíciách sa začnú začiatkom roka 2008 a budú ukončené v takom časovom rámci, aby ich výsledky viedli k podstatnej liberalizácii služieb a práva usadiť sa do roku 2010. Rokovania o liberalizácii obchodu s poľnohospodárskymi produktmi, so spracovanými poľnohospodárskymi produktmi a produktmi rybného hospodárstva pokračujú medzi Egyptom, Izraelom a Marokom. Tunisko sa zaviazalo začať rokovania pred koncom roka 2007. Rokovania medzi Komisiou a Jordánskom boli ukončené v roku 2005 a ich výsledkom bol vysoký stupeň vzájomnej liberalizácie. Prebiehajú tiež rozhovory o dvojstranných dohodách o vzájomnom uznávaní a ochrane označenia pôvodu poľnohospodárskych produktov. Rybné hospodárstvo 33. Spolupráca medzi Komisiou a stredomorskými partnermi v oblasti udržateľného spravovania zdrojov rybolovu v stredomorskej oblasti sa ešte zintenzívni, najmä v rámci príslušných regionálnych orgánov (Všeobecnej komisie pre rybolov v Stredozemnom mori a Medzinárodnej komisie pre zachovanie atlantických tuniakov), v súlade s vyhlásením konferencie ministrov o udržateľnom rozvoji rybolovu v Stredomorí, ktorá sa konala v Benátkach (v novembri 2003). Námorná politika 34. Európska komisia prijala 10. októbra 2007 Oznámenie o integrovanej námornej politike pre Európsku úniu. Z dôvodu spoločnej zodpovednosti za moria, o ktorú sa Európa delí so svojimi najbližšími susedmi, označila v tejto súvislosti Komisia Stredozemie za hlavný región, pokiaľ ide o spoluprácu v oblasti riadenia zdrojov a námornej správy. Európska susedská politika poskytuje rámec, ktorý umožňuje účinnú podporu tejto spolupráce, aby sa zabezpečila súdržnosť medzi opatreniami vo vnútri EÚ a opatreniami podnikanými zo strany našich susedov. S našimi stredomorskými partnermi by sa malo diskutovať o prioritných oblastiach. Komisia sa bude usilovať začať takýto dialóg na úrovni ministerstiev. Energetika a doprava 35. Závery konferencie ministrov v Marakeši, ako aj oznámenie „Usmernenia pre dopravu v širšej Európe“ uznávajú, že vytvorenie integrovaného, bezpečného a efektívneho systému dopravy v stredomorskej oblasti je kľúčovým faktorom pre rozvoj stability v regióne a nárast medziregionálneho obchodu. Aby bolo možné pokračovať v implementácii uvedeného systému, navrhuje sa uskutočniť konferenciu na vysokej úrovni (koncom roka 2007 alebo začiatkom roka 2008) o doprave, ktorá bude zameraná na dva hlavné body: prezentáciu regionálneho akčného plánu pre dopravu a ďalšie kroky v implementácii jeho opatrení a rozšírenie transeurópskej dopravnej siete do oblasti Stredozemia. 36. Skupina odborníkov v rámci Energetického fóra Euromed sa stretne v Bruseli dňa 12. októbra 2007 s cieľom diskutovať o „akčnom programe priorít pre euro-stredomorskú spoluprácu v oblasti energetiky“ pre nastávajúce obdobie. Koncom roka 2007 alebo začiatkom roka 2008 sa uskutoční stretnutie ministrov Euromed venované energetike, ktorého cieľom bude prijatie tohto programu priorít. Horizont 2020 37. Horizont 2020 týkajúci sa zníženia znečistenia životného prostredia v Stredozemí bude pokračovať v implementácii opatrení podľa časového plánu opatrení schváleného na treťom euro-stredomorskom stretnutí ministrov životného prostredia v Káhire a predložených počas prvého stretnutia riadiaceho výboru v júni 2007. Európska environmentálna agentúra bude spolupracovať s príslušnými partnermi s cieľom vytvoriť súdržný proces indikátorov a rámec pre pravidelnú analýzu na základe indikátorov, vrátane „tabuľky výsledkov“ pre porovnanie a meranie pokroku. Bude zorganizované primerané pokračovanie v práci EIB s cieľom identifikovať projekty regionálneho významu prijateľné pre banku. 38. Počas francúzskeho predsedníctva EÚ v roku 2008 sa uskutoční euro-stredomorské stretnutie na úrovni ministrov o vode. Táto konferencia sa uskutoční takmer po desiatich rokoch po euro-stredomorskej konferencii o riadení lokálnych vodných zdrojov, ktorá sa konala v roku 1999 v Turíne, a päť rokov po zahájení stredomorskej zložky iniciatívy EÚ v oblasti vody. Má byť venovaná hlavným politickým problémom súvisiacim s riadením vodných zdrojov, ich ochranou a službami. Priemyselná spolupráca 39. Ďalšie euro-stredomorské stretnutie na úrovni ministrov o priemyselnej spolupráci je naplánované na október 2008. Na stretnutí bude zhodnotený dosiahnutý pokrok a stanovený pracovný program o priemyselnej spolupráci na obdobie 2009 – 2010. 40. Pokiaľ ide o politiky súvisiace s informačnou spoločnosťou, pozornosť by sa mala sústrediť na podporu otvorenej a konkurencieschopnej digitálnej ekonomiky pomocou regulačného prostredia pre elektronické komunikácie, ktoré napomáha inováciám, investíciám a hospodárskej súťaži. Schéma spolupráce bude obsahovať rozvoj on-line služieb s cieľom zlepšiť sociálne začlenenie, verejné služby ako napr. vzdelávanie, zdravie, dopravu a kvalitu života. Projekty spoločného záujmu zvýšia účasť stredomorských krajín v časti IKT siedmeho rámcového programu. Nedávno boli zahájené dva projekty s cieľom mapovať excelentnosť IKT v stredomorských partnerských krajinách (MED-IST a MAP-IT). V blízkej budúcnosti sa tiež očakáva možnosť rozšírenia projektu EUMEDCONNECT, jedného z projektov EUMEDIS. EUROMEDCONNECT zabezpečil prepojenie výskumných sietí v stredomorskej oblasti a umožnil ich využívanie ako spoločnej výskumnej infraštruktúry pre spoločné projekty informačnej spoločnosti členských štátov EÚ a stredomorských krajín. Všetky tieto nové iniciatívy budú predmetom diskusií počas druhej konferencie Euromed na úrovni ministrov o informačnej spoločnosti organizovanej v Egypte v prvej polovici roka 2008. Súčasné aktivity v oblasti štatistickej spolupráce 41. Spoľahlivé štatistiky sú dôležitým faktorom v rozhodovacom procese a program MEDSTAT II poskytuje technickú pomoc štatistickým úradom v euro-stredomorských partnerských krajinách. Cieľom je zlepšenie štatistík vo viacerých kľúčových oblastiach: poľnohospodárstvo, energetika, životné prostredie, migrácia, národné účty, sociálne veci (obzvlášť zamestnanosť), cestovný ruch a doprava, ako aj všeobecnej odbornej prípravy v oblasti štatistiky. Program bude trvať do konca roka 2008. V roku 2008 bude nevyhnutné preskúmať dostupné mechanizmy, aby bolo možné naďalej podporovať rozvoj štatistických kapacít krajín po tomto období, zvlášť v oblastiach, ktorým doteraz nebola venovaná pozornosť ako napr. služby a zdravie. Migrácia 42. Dňa 19. novembra 2007 sa partneri Euromed po prvýkrát stretnú na úrovni ministrov s cieľom viesť komplexnú, integrovanú a vyváženú diskusiu o otázkach migrácie. Budúce stretnutie ministrov Euromed venované migrácii bude dobrou príležitosťou pre zvýraznenie pridanej hodnoty regionálneho rámca spolupráce a zároveň na zdôraznenie nutnosti, aby všetci partneri vyjadrili potrebu pokračovať v procese a dosiahnuť strategický cieľ, ktorým je optimalizácia sociálnych a hospodárskych výhod migrácie pre krajiny pôvodu, tranzitu a určenia. Nové iniciatívy EÚ na uľahčenie riadenia legálnej migrácie by mohli byť vysoko relevantné pre stredomorských partnerov, napr. zameranie na kyvadlovú migráciu alebo koncepcia partnerstva mobility. Na ceste k euro-stredomorskému priestoru vyššieho vzdelávania a výskumu 43. S cieľom dosiahnuť pokrok v plnení cieľov z ministerskej konferencie o vyššom vzdelávaní a vedeckom výskume, bude práca Monitorovacieho výboru pre euro-stredomorskú spoluprácu v oblasti VTR (ďalej len „monitorovací výbor“) doplnená vytvorením skupiny odborníkov pre vyššie vzdelávanie. Podľa Komisie sú najdôležitejšími otázkami, ktorými by sa mala táto skupina odborníkov zaoberať, zavedenie a implementácia štrukturálnych reforiem v stredomorských partnerských krajinách, ktoré sa sústreďujú v troch hlavných oblastiach vymedzených na úrovni EÚ, menovite zmeny učebných osnov vrátane tých, ktoré stanovuje bolonský proces, správa a financovanie. Skupina odborníkov podá správu výboru Euromed najneskôr v druhom polroku 2008. Komisia navrhuje, aby sa prvá správa sústredila najmä na celkové ciele aproximácie systémov vyššieho vzdelávania Euromed so zohľadnením bolonského procesu a Európskeho systému prenosu kreditov (ECTS). Monitorovací výbor sa bude zúčastňovať na činnostiach projektu INCO-NET, ktoré sú naplánované na rok 2008 (do ktorého sú zapojení všetci členovia monitorovacieho výboru). Činnosti typu INCO-NET užitočným spôsobom prehĺbia spoločné a regionálne priority, posilnia povedomie, vytváranie kapacity a fungovanie monitorovacieho výboru. Akčný plán o úlohe žien v spoločnosti 44. Euro-stredomorský výbor by mal zvolať ad hoc stretnutie Euromed na úrovni vedúcich odborníkov s cieľom posúdiť implementáciu opatrení dohodnutých na stretnutí ministrov v Istanbule o úlohe žien v spoločnosti v troch určených pracovných oblastiach: politické a občianske práva žien; sociálne a ekonomické práva žien a udržateľný rozvoj; a práva žien v kultúrnej sfére a úloha komunikačných prostriedkov a masmédií. Euromed a iniciatíva v oblasti médií 45. Viaceré činnosti v odvetví médií (odborná príprava mladých novinárov, televízne a rádiové programy v lokálnych jazykoch, tlačové prílohy, prieskum verejnej mienky a. i.) pomôžu zviditeľniť partnerstvo Euromed v stredomorskom regióne a zároveň prispejú k vzájomnému porozumeniu ľudí na oboch brehoch Stredozemného mora vďaka informačnému a komunikačnému programu. 46. Euromed a skupina pre médiá sa budú venovať preskúmaniu možností zjednotenia hlasu médií a ich úlohy v partnerstve. Odporučia tiež praktické návrhy ako riešiť viaceré problémy, ktoré boli predstavené na rôznych konferenciách a seminároch pre médiá. Uskutoční sa pokračovanie konferencie v Dubline o „Podávaní správ o terorizme“ a bude zorganizovaná veľká konferencia na regionálnej úrovni o rozvoji regionálnych médií.